नई दिल्ली: फुटबॉल का महाकुंभ कहलाने वाला फीफा विश्व कप आज एक शानदार ओपनिंग सेरेमनी के साथ शुरू होगा। रूस की मेजबानी में आयोजित हो रहे 21वें फुटबॉल विश्वकप का शुभारंभ 14 जून को मॉस्को में होगा। चार साल के अंतराल में आयोजित होने वाले इस टूर्नामेंट का बुखार पूरी दुनिया पर चढ़ चुका है। भारतीय दर्शकों को भी इसका बेसब्री से इंतजार है। भले ही भारतीय टीम इस टूर्नामेंट में नहीं खेलती दिखेगी लेकिन इसके लिए भारतीय फुटबॉल प्रशंसकों ने अपनी-अपनी टीम चुन ली है। बस उन्हें इंतजार है उस पल का जब उनके फेवरेट खिलाड़ी अपने-अपने राष्ट्रीय झंडे के तले विश्व चैंपियन बनने के लिए दो-दो हाथ करते नजर आएंगे।